নারীপাচারচক্রে জড়িত থাকার অভিযোগে দিনকয়েক আগে বাগুইআটির ব্যবসায়ী আজমল সিদ্দিকিকে পুলিশ গ্রেফতার করেছিল। পুলিশকর্তাদের বড় অংশের মতে, ওই গ্রেফতারি আদতে বিধাননগর কমিশনারেট এলাকায় যৌন ব্যবসাকে কেন্দ্র করে বেড়ে ওঠা অপরাধজগতের হিমশৈলের চূড়ামাত্র। গত বছর আবগারি দফতরকে পাঠানো বিধাননগরের প্রাক্তন পুলিশ কমিশনার জাভেদ শামিমের একটি চিঠিতে ওই ইঙ্গিত পাওয়া গিয়েছে।
‘এবেলা’র হাতে আসা ওই চিঠিতে জাভেদ ১৭টি ঘটনার উল্লেখ করেছিলেন। আবগারি দফতরের উত্তর ২৪ পরগনা জেলা কালেক্টরেটের কাছে তিনি অনুরোধ করেছিলেন, তারা যেন বিধাননগর কমিশনারেটের এলাকার পানশালাগুলিতে মহিলাদের নাচের অনুমতি না-দেয়।
চিঠিতে জাভেদ লিখেছিলেন, ‘বিভিন্ন থানায় দায়ের হওয়া অভিযোগে স্পষ্ট, পানশালার আড়ালে নারীপাচার এবং যৌন ব্যবসা চলছে। গত বছরের ২৩ মে চিনারপার্কে একটি পানশালায় হানা দিয়ে তৎকালীন অ্যাসিস্ট্যান্ট কমিশনার এয়ারপোর্ট (জোন-২) ২৫ জন মহিলা-সহ ৫০ জনকে গ্রেফতার করেন’। জাভেদ উল্লেখ করেছেন, তদন্তে জানা যায়, মহিলাদের মধ্যে ২১ বছর বয়সি এক যুবতীকে মুম্বই থেকে কাজের টোপ দিয়ে রাজ্যে আনা হয়েছিল। পরে তাঁকে ‘অর্ধনগ্ন’ অবস্থায় পানশালায় নাচতে বাধ্য করানো হয়েছিল। আরেক যুবতীকে মোহালি থেকে পাচার করে আনা হয়েছিল। 
এক পুলিশকর্তার কথায়, ‘‘আইন মোতাবেক পানশালায় বিনোদনমূলক অনুষ্ঠান (যেমন মহিলাদের নাচ) করানো যায় না। কলকাতার ক্ষেত্রে বিশেষ অনুমোদনের সংস্থান আছে। কিন্তু বিধাননগরের ক্ষেত্রে সেই সুযোগ নেই।’’